《次韵叶内翰游西余山用袁奉议韵》
宋代·程俱

平子愧明略，长卿真倦游。笭箵傥可佩，瑶玉岂复舟。

旧闻西余老，猖狂白蘋洲。毫端宝刹见，尘起大地收。

奋迅师子王，蚓蛙视蛟虬。向来大涤翁，晚节万户侯。

襄阳一转语，富贵真云浮。此道久已微，珷玞混琳球。

念昔过苕霅，寻溪亦经丘。同游今安在，十载一瞬眸。

几欲挂长剑，刻舟笑延州。焉知瓮中人，寂默无春秋。

香炉着古庙，一念万劫休。安得五亩园，良苗接平畴。

脱身饥寒外，结友高胜流。二边无馀习，六贼可尽刘。

谁能使危肠，一日一万周。须公谢三旌，故事追羊求。

青鞋一幅巾，往来山之幽。且复载明月，深潭戏垂钩。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。